9. januar 2021: Bondegården til Mauss

* Forrige sesjon: Desember 2021: Mysteriet i Hallt

Uhyggen i Hallt sprer seg og gruppen oppdager stadig flere ubehagelige detaljer om ting i byen. Samtidig er de nervøse for å nå frem til Middenheim i tide, og blir dradd mellom å komme seg videre mot Middenheim og å finne ut hva som skjer i Hallt.

Ishamael og Johann er såpass utålmodige at de prøver å få gjort klar vognen for avreise.

Werner og Günther snakker med vaktkaptein Bertille Lindemann og blir vitne til en folkemengde som krever at byen henter inn en ny dusørjeger etter alle drapene. Werner svarer med å true dem til å stikke av.

Etter at Semirhage og Tiberius oppdager et brev i tempelet i Hallt bestemmer de seg likevel for å finne ut av sporene de har fått i byen. De mistenker at noen bruker magi for å påvirke årstidene rundt byen.

Gruppen setter ut mot bondegården til Hunfried Mauss. Bertille Lindemann har fortalt at hun får vitnebeskrivelser om at det var sett lys på Mauss-gården, noe som er rart ettersom Mauss ble drept og familien flyttet for mange måneder siden. Mauss er også nevnt i boken til Ute.

Det er langt å dra - mye lengre enn hva de forventet - og de får følelsen av ikke å ha forlatt byen helt. Det både kjennes og høres ut som de trakker på brosteinen i byen selv om de er ute på de ytterste bondegårdene.

### Ankomst bondegården

Mauss-bondegården er en forlatt plass, der naboene har forsøkt å berge noen av avlingene (som består av bygg, humle og gresskar). Samtidig er det mange planter som vokser helt utenfor sesong, og noen av dem har råtnet på bare få dager - oppdager herbalisten Ishamael.

Inne i gårdshuset er det for det meste bare forlatte møbler. Langs veggene henger fire veggtepper/billedvev som forestiller de fire årstidene og gårdsliv gjennom året. Ishamael oppdager en løs planke mens han leter etter feller (hans siste av mange talent han har skaffet seg), og finner en ravklump formet som en linse.

Gjengen kikker gjennom linsen og oppdager at veggteppene nå har helt andre motiv; folk som ofrer seg selv, begraver andre folk og mennesker som blir om til griselignende beist.

### Røyk og stengte dører

Akkurat da dette skjer merker de at døren på huset smeller igjen, og lukten av røyk siver inn i gårdshuset. Gruppen reagerer på ulikt vis:

Ishamael sparker opp et vindu på ekte ninja-vis, og Werner kaster seg ut. Her blir han umiddelbart angrepet av en kappekledd svær brute av en mann med en svær øks, som grynter for hver bevegelse. Werner får hjelp av Ishamael og får overtaket i kampen, og gjør sitt beste for å slå han i svime.

Johann og Günther styrter ut gjennom et vindu på fremsiden, og forsøker å få fjernet flammene. Johann klarer det akkurat, men til gjengjeld merker han at døren og veggen rundt blir blåst i filler - og tar skade av eksplosjonen.

På andre siden av den eksploderte døren står en fortumlet Semirhage - alene igjen i røyken. Hun har nettopp brukt magi for å sprenge opp døren, men til en forferdelig kostnad: Hun stirrer ned i hendene på det ene tryllestaven sin, som slår sprekker og går i oppløsning foran øynene hennes. Magiens vinder har tatt en uventet vending og kommet ut av kontroll - Semirhage og gruppen er nå et magisk objekt fattigere.

* Neste sesjon: 23. januar 2022: Vindmøllen i Hallt